
A továbbtanulási szándékot befolyásoló tényezők feltárása az SZTE két karának alapképzéses hallgatói körében

A Bologna-rendszer magyarországi bevezetése óta a hallgatóknak lehetőségük van az alapszakhoz kapcsolódó mesterszakok közül választani. Kutatások igazolták (Marton, 2009; Jancsák és Polgár, 2010; Veroszta, 2010), hogy a felsőoktatásba belépő tanulók előre tervezett szándéka, hogy mesterképzésre jelentkezzenek, ezért az ezt befolyásoló tényezők vizsgálata szükségszerű. Azonban a BSc/BA és MSc/MA átmenetet középpontba állító, a mesterképzésen való továbbtanulási szándékot befolyásoló tényezők vizsgálatára irányuló jelentősebb kutatás nem ismert hazánkban.
Kutatásunk célja az alapképzésen részt vevő hallgatók mesterképzésen való továbbtanulási szándékának és az azt befolyásoló tényezőknek a feltárása, valamint háttérváltozókkal való összefüggéseinek vizsgálata volt a Bölcsészettudományi Kar (n= 255) és a Természettudományi és Informatikai Kar (n= 489) hallgatóinak körében. Az adatfelvétel során egy általunk kialakított, négy fő tartalmi egységből álló online kérdőívet alkalmaztunk, melyet 30 különböző szak hallgatói töltöttek ki. A válaszadók átlagéletkora 22,7 év, 56,9%-uk nő, 43,1 %-uk férfi.
Az eredmények alapján a válaszadók 72,1%-a véli úgy, hogy valamilyen formában folytatni fogja tanulmányait, ebből 58,8% szeretne szünet nélkül, az alapdiploma megszerzése után mesterképzésen továbbtanulni. Az alapképzést követően munkaerőpiacon elhelyezkedni szándékozók aránya csupán 12,5%. A vizsgált karok hallgatói között szignifikáns (p<0,001) különbséget találtunk a jövőbeli tervek esetében. A bölcsészhallgatók nagyobb arányban jelölték meg a továbbtanulási szándékot reprezentáló válaszlehetőségeket. Kutatásunk rámutatott, hogy az egzisztenciális tényezőknek (az államilag támogatott képzés és a hallgatói jogviszony nyújtotta anyagi támogatás lehetősége), valamint a szakmai tudás bővítése iránti igénynek van kiemelkedő hatása a továbbtanulási döntés meghozatalára.



